CELEX: 32012R0755
Language: mt
Date: 2012-08-16 00:00:00
Title: Regolament ta’ Implimentazzjoni tal-Kummissjoni (UE) Nru 755/2012 tas- 16 ta’ Awwissu 2012 li jemenda r-Regolament ta’ Implimentazzjoni (UE) Nru 543/2011 fir-rigward tal-eliġibbiltà tal-ispejjeż speċifiċi tal-azzjonijiet ambjentali skont programmi operattivi ta’ organizzazzjonijiet tal-produtturi fis-settur tal-frott u l-ħaxix

21.8.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 223/6
            
         REGOLAMENT TA’ IMPLIMENTAZZJONI TAL-KUMMISSJONI (UE) Nru 755/2012
   tas-16 ta’ Awwissu 2012
   li jemenda r-Regolament ta’ Implimentazzjoni (UE) Nru 543/2011 fir-rigward tal-eliġibbiltà tal-ispejjeż speċifiċi tal-azzjonijiet ambjentali skont programmi operattivi ta’ organizzazzjonijiet tal-produtturi fis-settur tal-frott u l-ħaxix
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u b’mod partikolari l-Artikolu 103h, flimkien mal-Artikolu 4 tiegħu,
   Billi:
   
               (1)
            
            
               Ir-Regolament (KE) Nru 1234/2007 jistabbilixxi organizzazzjoni komuni ta’ swieq agrikoli li tinkludi s-setturi tal-frott u l-ħaxix u tal-frott u l-ħaxix ipproċessat. Skont l-Artikolu 103c(3) ta’ dak ir-Regolament, l-Istati Membri jridu jistabbilixxu li l-programmi operattivi fis-settur tal-frott u l-ħaxix għandhom jinkludu żewġ azzjonijiet ambjentali jew aktar jew li għall-inqas, 10 % tan-nefqa skont il-programmi operattivi jkopru l-azzjonijiet ambjentali. Dak ir-Regolament jistipula wkoll li l-appoġġ għall-azzjonijiet ambjentali għandu jkopri l-ispejjeż addizzjonali u d-dħul mitluf li jirriżultaw mill-azzjoni.
            
         
               (2)
            
            
               F’konformità mal-Artikolu 60(1) tar-Regolament ta’ Implimentazzjoni tal-Kummissjoni (UE) Nru 543/2011 tas-7 ta’ Ġunju 2011 li jistabbilixxi regoli ddettaljati għall-applikazzjoni tar-Regolament tal-Kunsill (KE) Nru 1234/2007 għas-setturi tal-frott u l-ħaxix u tal-frott u l-ħaxix ipproċessat (2), l-Anness IX ta’ dak ir-Regolament ta’ Implimentazzjoni jistabbilixxi l-lista ta’ azzjonijiet jew ta’ nfiq mhux eliġibbli għall-appoġġ skont il-programmi operattivi. Madanakollu, dan jindika li l-ispejjeż speċifiċi għall-miżuri ambjentali, inklużi l-ispejjeż iġġenerati mill-ġestjoni ambjentali tal-imballaġġ huma eċċezzjonalment eliġibbli.
            
         
               (3)
            
            
               L-esperjenza fl-applikazzjoni tal-azzjonijiet ambjentali relatati mal-ġestjoni tal-imballaġġ turi li hemm inċertezzi dwar il-benefiċċji ambjentali netti li jirriżultaw minn dawk l-azzjonijiet u/jew dwar il-fatt li effettivament jirriżultaw fi spejjeż addizzjonali u dħul mitluf li jibda mill-organizzazzjonijiet tal-produtturi, għalhekk, ġiet stabbilita l-ġustifikazzjoni għall-appoġġ pubbliku pprovdut. Barra minn hekk, kemm il-ġestjoni kif ukoll il-kontroll ta’ dawk l-azzjonijiet urew li huma kumplessi, b’mod partikolari, fir-rigward tal-kalkolu tal-appoġġ li jista’ jiġi mogħti. Abbażi ta’ dik l-esperjeza u sabiex jinkoraġġixxu l-implimentazzjoni ta’ azzjonijiet ambjentali aktar kost-effiċjenti u biex inaqqsu l-ispejjeż relatati mal-ġestjoni tar-reġim tal-Unjoni, huwa xieraq li jitneħħa l-appoġġ għall-azzjonijiet ambjentali relatati mal-ġestjoni tal-imballaġġ.
            
         
               (4)
            
            
               Għaldaqstant, ir-Regolament ta’ Implimentazzjoni (UE) Nru 543/2011 għandu jiġi emendat skont dan.
            
         
               (5)
            
            
               Il-Kumitat ta’ Ġestjoni għall-Organizzazzjoni Komuni tas-Swieq Agrikoli ma ressaqx opinjoni fil-limitu taż-żmien stabbilit mill-President tiegħu,
            
         ADOTTAT DAN IR-REGOLAMENT:
   Artikolu 1
   Emendi għar-Regolament ta’ Implimentazzjoni (UE) Nru 543/2011
   Ir-Regolament ta’ Implimentazzjoni (UE) Nru 543/2011 huwa emendat kif ġej:
   
               (1)
            
            
               L-Artikolu 60(4) huwa emendat kif ġej:
               
                           (a)
                        
                        
                           fl-ewwel subparagrafu, il-punt (c) huwa mħassar;
                        
                     
                           (b)
                        
                        
                           it-tieni subparagrafu huwa mħassar.
                        
                     
         
               (2)
            
            
               Fl-ewwel paragrafu tal-punt 1 tal-Anness IX, ir-raba’ inċiż huwa sostitwit b’dan li ġej:
               
                           “—
                        
                        
                           spejjeż speċifiċi tal-azzjonijiet ambjentali msemmija fl-Artikolu 103c(3) tar-Regolament (KE) Nru 1234/2007. Fil-każijiet kollha l-ispejjeż relatati mal-użu u l-ġestjoni tal-imballaġġ ma għandhomx ikunu eliġibbli;”
                        
                     
         Artikolu 2
   Dispożizzjonijiet tranżitorji
   1.   L-azzjonijiet ambjentali relatati mal-ġestjoni tal-imballaġġ li huma inklużi fi programm operattiv approvat qabel id-data tad-dħul fis-seħħ ta’ dan ir-Regolament jistgħu jibqgħu eliġibbli għall-appoġġ sa tmiem il-programm operattiv, sakemm dawn ikunu konformi mar-regoli applikabbli qabel id-data tad-dħul fis-seħħ ta’ dan ir-Regolament.
   2.   Fejn xieraq, l-Istati Membri għandhom jemendaw il-qafas nazzjonali tagħhom imsemmi fl-ewwel subparagrafu tal-Artikolu 103f(1) tar-Regolament (KE) Nru 1234/2007 sabiex jadattawh għall-bidliet ipprovduti fl-Artikolu 1 ta’ dan ir-Regolament.
   B’deroga mill-Artikolu 56(1) tar-Regolament ta’ Implimentazzjoni (UE) Nru 543/2011, l-emendi li saru għall-qafas nazzjonali skont l-ewwel subparagrafu ta’ dan il-paragrafu ma għandhomx ikunu suġġetti għall-proċedura stabbilita fit-tieni subparagrafu tal-Artikolu 103f(1) tar-Regolament (KE) Nru 1234/2007.
   Artikolu 3
   Dħul fis-seħħ
   Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-16 ta’ Awwissu 2012.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 299, 16.11.2007, p. 1.
   
      (2)  ĠU L 157, 15.6.2011, p. 1.